REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/385-13

29. oktobar 2013. godine

B e o g r a d

ZAPISNIK

55. SEDNICE ODBORA ZA FINANSIJE, REPUBLIČKI BUDžET I KONTROLU

TROŠENjA JAVNIH SREDSTAVA, ODRŽANE 28. OKTOBRA 2013. GODINE

Sednica je počela u 10,15 časova.

Sednicom je predsedavala Vesna Kovač, predsednica Odbora.

Odbor je održao **sednicu zajedno sa Odborom za ekonomiju, finansije i budžet Skupštine Crne Gore**, u okviru aktivnosti Regionalne mreže parlamentarnih odbora za ekonomiju, finansije i evropske integracije Zapadnog Balkana, uz podršku Vestminsterske fondacije za demokratiju.

Predsednica Odbora je pozdravila predsednika i članove Odbora za ekonomiju, finansije i budžet Skupštine Crne Gore i Emila Atanasovskog, predstavnika Vestminsterske fondacije za demokratiju i istakla da je ovo prva zajednička sednica jednog odbora Narodne skupštine Republike Srbije sa odborom parlamenta druge države.

Sednici su, na poziv predsednice Odbora, prisustvovali članovi Odbora za ekonomiju, finansije i budžet Skupštine Crne Gore: Aleksandar Damjanović, predsednik Odbora; Damir Šehović, Filip Vuković, Zoran Jelić, Zoran Vukčević, Rešid Adrović, Strahinja Bulajić, Milutin Đukanović, Almer Kalač i Mladen Bojanić, članovi Odbora (deset od ukupno 13 članova Odbora); Nađa Vukićević, sekretar Odbora i Bojana Bulut, samostalni savetnik.

Sednici su prisustvovali članovi Odbora za finansije, republički budžet i kontrolu trošenja javnih sredstava: Radojko Obradović, Zoran Antić, Veroljub Arsić, Vojislav Vujić, Zoran Kasalović, dr Milorad Mijatović, Aleksandar Senić, Đorđe Stojšić, Dragan Tomić i Momo Čolaković i Mirko Čikiriz, zamenik člana Odbora Žike Gojkovića.

Sednici je prisustvovao dr Vladimir Marinković, zamenik člana Odbora dr Milorada Mijatovića i predsedavajući Regionalne mreže parlamentarnih odbora za ekonomiju, finansije i evropske integracije Zapadnog Balkana.

Sednici nisu prisustvovali članovi Odbora: Radmilo Kostić, Dušica Nikolić, Žika Gojković, mr Božidar Đelić, Bojan Đurić i Zoltan Pek.

Sednici je prisustvovao Mladen Mladenović, zamenik generalnog sekretara Narodne skupštine.

Na predlog predsednice, Odbor je jednoglasno utvrdio sledeći

D n e v n i r e d

1. Saradnja odbora sa nezavisnim regulatornim telima u cilju efikasnije kontrole trošenja javnih sredstava.

I članovi Odbora za ekonomiju, finansije i budžet Skupštine Crne Gore su, na predlog predsednika Odbora, formalno usvojili dnevni red sednice.

Članovima odbora su pre početka sednice uručene dve informacije: Informacija Odbora za finansije, republički budžet i kontrolu trošenja javnih sredstava o delokrugu rada, saradnji i razmatranim izveštajima i drugim aktima nezavisnih državnih organa i tela i Informacija o saradnji Odbora za ekonomiju, finansije i budžet Skupštine Crne Gore sa nezavisnim regulatornim telima u cilju efikasnije kontrole trošenja javnih sredstava.

Članove odbora su pozdravili: Aleksandar Damjanović, predsednik Odbora za ekonomiju, budžet i finansije Skupštine Crne Gore; Emil Atanasovski, predstavnik Vestminsterske fondacije za demokratiju i dr Vladimir Marinković, predsedavajući Regionalne mreže parlamentarnih odbora za ekonomiju, finansije i evropske integracije Zapadnog Balkana.

Aleksandar Damjanović je izrazio zadovoljstvo zbog održavanja zajedničke sednice dva ključna odbora u oba parlamenta i istakao da je to značajan korak u građenju dobrih odnosa između Srbije i Crne Gore, koje su nekada bile u istoj državi. Zahvalio se Vestminsterskoj fondaciji za demokratiju za podršku u organizovanju zajedničke sednice i sastanaka i izrazio očekivanje da je ovo samo prva u nizu zajedničkih sednica odbora parlamenata zemalja u Regionu. Rakao je da je tema današnje sednice rezultat zajedničkog dogovora i da će tako biti i za sledeću zajedničku sednicu, koja će se odžati u Podgorici.

Emil Atanasovski je istakao da je Vestminsterska fondacija za demokratiju započela 2012. godine Projekat, koji ima za cilj da podrži i umreži saradnju parlamenata zemalja Zapadnog Balkana i da je podržala razvoj Regionalne mreže parlamentarnih odbora za ekonomiju, finansije i evropske integracije Zapadnog Balkana. Napomenuo je da je pre nekoliko meseci formiran i Bord Regionalne mreže, koji čine članovi parlamenata svih zemalja Regiona, kao i da je predviđeno da Vestminsterska fondacija za demokratiju, do marta 2015. godine, podržava održavanje bilateralnih i multilateralnih sastanaka odbora, u okviru aktivnosti Mreže, jer su razgovori o ekonomiji, finansijama i evropskim integracijama ono što ujedinjuje sve parlamente zemalja Regiona.

Vesna Kovač je podsetila da je Srbija preuzela predsedavanje Regionalnom mrežom parlamentarnih odbora za ekonomiju, finansije i evropske integracije Zapadnog Balkana i da je predstavnik Odbora za finansije, republički budžet i kontrolu trošenja javnih sredstava, dr Vladimir Marinković, predstavnik Narodne skupštine Republike Srbije u Bordu Regionalne mreže i predsedavajući Borda.

Dr Vladimir Marinković je istakao da je ovo prvi konkretan korak i rezultat u saradnji parlamenata Regiona, a da je predviđen niz narednih aktivnosti Regionalne mreže do 2015. godine, uz podršku Vestminsterske fondacije za demokratiju. Posebno se zahvalio Aleksandru Damjanoviću na doprinosu u organizaciji ove zajedničke sednice dva odbora u vrlo kratkom roku i u jačanju saradnje, razmeni informacija, iskustva i dobre prakse između odbora parlamenata u Regionu, što i jeste cilj Mreže. Napomenuo je da se planira bilateralni sastanak sa Odborom za evropske integracije Parlamenta Makedonije u novembru ove godine i sastanak parlamenata Srbije, Crne Gore i Republike Srpske u martu 2014. godine. Posebno je istakao i najavio konferenciju na temu „Strane direktne investicije i državna pomoć“, koja će se, takođe, u martu 2014. godine održati u Beogradu.

U diskusiji su učestvovali: Vesna Kovač, Aleksandar Damjanović, Radojko Obradović, Milutin Đukanović, Zoran Jelić, Mladen Bojanić, Veroljub Arsić, Damir Šehović, Vojislav Vujić, Filip Vuković, Đorđe Stojšić, Zoran Vukčević, dr Milorad Mijatović, Momo Čolaković, dr Vladimir Marinković i Emil Atanasovski.

Vesna Kovač je naglasila da je tema o kojoj se raspravlja vrlo bitna, jer se, kroz saradnju parlamentarnih odbora sa nezavisnim regulatornim telima, obavlja kontrolna funkcija Narodne skupštine. Ukazala je da nezavisna regulatorna tela u našem zakonodavstvu nisu definisana kao takva, niti postoji definicija regulatornog tela, a da Poslovnik Narodne skupštine poznaje državne organe, organizacije i tela i nezavisne državne organe. Oni su obrazovani posebnim zakonima, kojima se reguliše njihov delokrug rada, način postupanja i obaveza podnošenja izveštaja Narodnoj skupštini. Nadležni odbori razmatraju ove izveštaje, dostavljene Narodnoj skupštini u skladu sa zakonom, nakon čega podnose svoje izveštaje Narodnoj skupštini s predlogom zaključaka, odnosno preporuka, kojima će se eventualno otkloniti problemi nastali u primeni određenih zakona i unaprediti stanje u određenoj oblasti. Narodna skupština, nakon razmatranja izveštaja nezavisnog državnog organa i izveštaja odbora sa predlogom zaključaka, odnosno preporuka, donosi svoj zaključak, odnosno preporuku. Na sednicu odbora i Narodne skupštine pozivaju se predstavnici organa čiji se izveštaji razmatraju. Ti izveštaji su bitni za odbore, predstavljaju izvore informacija, na osnovu kojih odbori prate stanje u određenoj oblasti i kreiraju određene politike. Predsednica Odbora je navela državne organe, organizacije i tela čije izveštaje Odbor za finansije, republički budžet i kontrolu trošenja javnih sredstava razmatra i to: - Državne revizorske institucije, na osnovu Zakona o Državnoj revizorskoj instituciji; - Narodne banke Srbije, na osnovu Zakona o Narodnoj banci Srbije i Zakona o osiguranju; - Komisije za hartije od vrednosti, na osnovu Zakona o tržištu kapitala; - Fiskalnog savet, na osnovu Zakona o budžetskom sistemu; - Agencije za osiguranje depozita, na osnovu Zakona o Agenciji za osiguranje depozita; - Centralnog registra, depoa i kliringa hartija od vrednosti, na osnovu Zakona o tržištu kapitala; i - Republičke komisije za zaštitu prava u postupcima javnih nabavki, na osnovu Zakona o javnim nabavkama. Dodala je i da su javnost i ekspertske grupe uključeni u rad Odbora i navela primer da je „Transparentnost Srbija“ uputila Odboru predlog da se svi izveštaji Fiskalnog saveta razmotre na javnom slušanju i izvrši provera da li se zakoni sprovode na efikasan, efektivan, ekonomičan i zakonit način.

Aleksandar Damjanović je ukazao na sličnosti i razlike u vezi sa vršenjem veoma značajnih nadzornih funkcija dva parlamenta, kao što je nadzor nad regulatornim telima. Zakonom o budžetu je definisana nadležnost Skupštine Crne Gore u odnosu na šest regulatornih tela i to iz oblasti energetike, hartija od vrednosti, elektronskih medija i elektronskih komunikacija, poštanske delatnosti, lekova i osiguranja. Pored toga, razmatra se veliki broj drugih izveštaja koje podnose državni organi, institucije i komisije, kao što su izveštaji o radu Centralne banke, Komisije za kontrolu javnih nabavki, Fonda za zaštitu depozita, Investiciono- razvojnog fonda i dr., što govori o tome da nadzorna funkcija Parlamenta postaje sve značajnija u odnosu na primarnu, zakonodavnu funkciju. Zbog toga je i važna ovakva razmena iskustva i dobrih praksi dva odbora, ali i definisanje nekih razlika, u cilju unapređenja prakse.

Radojko Obradović je pohvalio inicijativu i održavanje zajedničke sednice dva odbora i ocenio da je ona trebalo da potekne od članova odbora, koji na međunarodnim skupovima dobro sarađuju i razgovaraju o svim problemima i zajedničkim iskustvima i međusobno i sa članovima odbora iz Slovenije i Hrvatske, svako na svom jeziku i razumeju se, što je, imajući u vidu da su jezičke i kulturološke razlike u EU barijere, izuzetno i pozitivno. Razmena iskustava može svima da pomogne da ne ponavljaju greške drugih i da prihvataju pozitivna iskustva drugih. Dalji nastavak ovakve saradnje zavisi od poslanika i njihove inicijative, izbora tema i spremnosti da se otvoreno razgovara. Tema ove sednice su potpuno nova iskustva za naše zemlje, koje su potekle iz drugog sistema i bez ovakve prakse. Sve više se i u svetu govori o „četvrtoj grani vlasti“, nezavisnim regulatornim telima. Zapitao se da li u demokratskom društvu može da postoji potpuno nezavisno telo, ako ga bira politika u okviru parlamenta. Narodna skupština se trudila unazad 15 godina da, zakonima koje je donosila, obezbedi nezavisnost tih tela i da, što je moguće više, smanji politički uticaj na njih. Zadatak Narodne skupštine je da pomogne nezavisnim telima da postanu dovoljno moćna i jaka, ali to u velikoj meri zavisi i od samih tela i njihove spremnosti da zauzmu poziciju koju po zakonu imaju i odgovaraju za poslove za koje su nadležna. Sa druge strane, ako je telo potpuno nezavisno, odluke koje ono donosi mogu imati ozbiljne posledice, naročito ako ne daju pozitivne rezultate, tako da se postavlja pitanje na koji način meriti njihovu odgovornost. Izrazio je nadu da će se ovakve sednice odbora sa interesantnim temama održavati i u buduće, kao i da će se saradnja nastaviti i na višem nivou, jer saradnja država u Regionu u oblasti ekonomije sve više dobija na značaju.

Vesna Kovač je napomenula da regulatorno telo za energetiku nije u nadležnosti Odbora za finansije, republički budžet i kontrolu trošenja javnih sredstava, već u nadležnosti Odbora za privredu, da su u Narodnoj skupštini poslovi finansija odvojeni od poslova privrede, za razliku od Skupštine Crne Gore.

Aleksandar Damjanović je ocenio dobrim što su u nadležnosti Odbora Skupštine Crne Gore objedinjeni i privreda i finansije, uz energetiku i telekomunikacije, dok je u Narodnoj skupštini Republike Srbije to u nadležnosti tri odbora. Međutim, iako je dobro što su sve ove oblasti u nadležnosti jednog odbora, to ipak iziskuje veliki napor članova Odbora i često nedostatak vremena da se do kraja posvete svim izveštajima i planovima. Posebno je ukazao da su donete antikrizne mere, s obzirom na posledice finansijske, ekonomske i socijalne krize. Antikriznim merama se, privremeno, u 4014. i 2015. godini, višak prihoda nad rashodima, koji ostvare regulatorne agencije, uplaćuje u budžet. Zakonom je, inače, određeno da taj višak prihoda koristi regulatorno telo za potrebe jačanja regulatorne finkcije, tako da je bilo dilema da li se na taj način ugrožava njihova finansijska nezavisnost. Istakao je da je zakonom određeno za regulatorne agencije za energetiku i elektronsku komunikaciju i poštansku delatnost, da, ukoliko u Parlamentu ne prođe njihov izveštaj o radu, odnosno izveštaj o stanju na tržištu, automatski dolazi do ostavke svih članova saveta tih agencija i do izbora za nove članove.

Milutin Đukanović je rekao da je Demokratski front, opoziciona politička grupacija, predlagala da se veći deo regulatornih agencija objedini u jednu agenciju, podeljenu po sektorima, odnosno da određene službe budu zajedničke. S obzirom da su plate i članova i zaposlenih u regulatornim agencijama bile izuzetno visoke, nekoliko puta veće od plata poslanika, koji ih biraju, Odbor za ekonomiju, finansije i budžet je, pre godinu dana, pokrenuo inicijativu da njihove plate ne mogu biti veće od poslaničkih plata. Inicijativa Odbora je naišla na veliki otpor kod regulatornih agencija, ali se ipak sprovodi kako je planirano i predloženo. Regulatorne agencije su zadužene za borbu protiv monopola i regulaciju tržišta, a za kontrolu i racionalnost trošenja sredstava državnog budžeta zadužena je Državna revizorska institucija. Senat Državne revizorske institucije je izabran političkim dogovorom, tri člana iz vlasti, a dva iz opozicije, međutim to se nije pokazalo štetnim i lošim, jer je ova institucija nezavisna i njeni izveštaji se redovno prihvataju. Izneo je i mišljenje da su veće manipulacije moguće kod javnih konkursa, kada se lošiji predlozi za članove regulatornih agencija izglasavaju većinom glasova na odborima.

Radojko Obradović je, govoreći o razlikama u nadležnostima ova dva odbora, rekao da je u nadležnosti Odbora za finansije, republički budžet i kontrolu trošenja javnih sredstava kontrola regulatornih tela, koja ne proizvode dohodak i nemaju višak prihoda, kao što su Fiskalni savet i Državna revizorska institucija, dok, u skladu sa zakonima, Narodna banka Srbije sve viškove usmerava u budžet Republike Srbije. U ovom sazivu, od 31. maja 2012. godine, od sedam regulatornih tela, čija kontrola je u nadležnosti Odbora, četiri su obrazovana u prethodnom sazivu i funcionišu u tom sastavu i dalje, u zavisnosti od dužine trajanja mandata, kada se biraju novi članovi. Republička komisija za zaštitu prava u postupcima javnih nabavki je obrazovana u ovom sazivu, na osnovu Zakona o javnim nabavkama, koji je usvojen 29. decembra 2012. godine. Jedino je članovima Saveta Državne revizorske institucije istekao mandat 2012. godine i izabran je novi sastav. Promenjen je i guverner Narodne banke Srbije, jer je prethodni podneo ostavku, ali promenjen je i Zakon o Narodne banke Srbije, kojim se drugačije bira Savet guvernera i koji je izabran u novom sastavu. Samo ova dva tela, Republička komisija za zaštitu prava u postupcima javnih nabavki i Savet guvernera Narodne banke Srbije, imaju nove sastave, dok je sastav ostalih iz prethodnog saziva. Komisija za hartije od vrednosti bi trebalo da ima određene viškove, ali ih nema, jer je tržište hartija od vrednosti nestalo još pre nekoliko godina. Ocenio je da ozbiljan problem predstavljaju različite plate u svakom od ovih regulatornih tela i da je teško utvrditi osnove i uslove za utvrđivanje plata. Izneo je da bi rešenje za ovaj problem bilo, kao što je to urađeno u Sloveniji, da se donese zakon o platnim razredima. Pored toga, istakao je da naši zakoni predviđaju različite oblike izveštavanja od strane ovih regulatornih tela. Većina ima obavezu da do 31. marta dostavi godišnji izveštaj o radu za prethonu godinu, a da na kraju godine dostave finansijske planove. Oni, takođe, dostavljaju i posebne izveštaje, kao što su izveštaj Narodne banke Srbije o monetarnoj politici i izveštaj Državne revizorske institucije o završnom računu budžeta i pojedinačni izveštaji o svakoj ivršenoj reviziji finansijskih izveštaja i pravilnosti poslovanja revidiranih subjekata. Pri tome, Narodna skupština ima različit odnos prema tim izveštajima, o nekima se raspravlja u planumu i glasa, a o nekima se raspravlja na sednicama odbora. Poslovnikom Narodne skupštine je, pre tri godine, bila predviđena mogućnost da se, ukoliko se izveštaj ne izglasa, pokreću određeni postupci, koji mogu da dovedu do smene članova tih tela. Međutim, to je izazvalo reakciju nezavisnoh tela, nekih nevladinih organizacija i međunarodnih organizacija, pa je ta odredba Poslovnika izmenjena. U tome se razlikujemo od Odbora Skupštine Crne Gore, jer kod nas neusvajanje izveštaja nema direktne posledice i ne dovodi do smene članova tela čiji izveštaj nije usvojen. Pored toga, iako se Odbor izjašnjava o finansijskom planu za narednu godinu i godišnjem izveštaju o radu Državne revizorske institucije, po Zakonu o Državnoj revizorskoj instituciji, izveštaji o izvršenim revizijama finansijskih izveštaja i pravilnosti poslovanja revidiranih subjekata, nisu predmet glasanja i dostavljaju se Odboru radi informisanja. Istakao je da Odbor ipak ima mogućnosti da, na osnovu tih izveštaja, donosi preporuke i upućuje ih Narodnoj skupštini, koja, nakon razmatranja i usvajanja tih preporuka, može da predloži Vladi izmenu odrđenih zakona.

Zoran Jelić je naglasio da Odbor za ekonomiju, finansije i budžet Skupštine Crne Gore kvalitetno, odgovorno i profesionalno radi i da ovaj odbor razmoti preko 70% svih akata upućenih Skupštini Crne Gore. Crna Gora je ušla u pregovarački proces za pristupanje Evropskoj uniji, koja daje smernice i uputstva, a otvaranjem određenih poglavlja, konstatovano je da će mnogi doneti zakoni i rešenja morati da se izmene do 2015. godine. Saglasio se sa smanjenjem troškova regulatornih tela, ali i postavio pitanje da li se time ugrožava njihova nezavisnost. Založio se za ukidanje određenih biznis barijera i uspostavljanje platnog prometa između Srbije i Crne Gore, koji se sada obavlja preko inostranih banaka, naročito zbog toga što je Srbija za Crnu Goru na prvom mestu u spoljnotrgovinskoj razmeni. Samim tim bi i protok robe, ljudi i kapitala bio kao u Evropskoj uniji. Rekao je da Crna Gora ima najotvorenije tržište rada u Evropi, ali i da je 2013. godine od 20.000 stranaca koji su radili u Crnoj Gori, 70% njih bilo iz Srbije.

Mladen Bojanić je pohvalio podršku Vestminsterske fondacije za demokratiju za održavanje zajedničke sednice dva odbora i pružanje prilike da se članovi odbora sastanu i razgovaraju, ali i ocenio da bi poslanici trebalo sebi da upute kritiku što sami nisu pokrenuli ovakvu inicijativu. Ocenio je da je izabrana tema veoma važna, jer nadzorna uloga parlamenata, pored zakonodavne, sve više dobija na značaju. Izneo je problem dinamike kontrole, koja se svodi na izveštavanje regulatornih tela jednom godišnje i to polovinom godine, zatim se razmatra izveštaj na Odboru, pa na plenumu i krajem godine se ocenjuje rad regulatornog tela za prethodnu godinu, dok se u međuvremenu moglo desiti mnogo toga, na šta Odbor nije mogao da utiče. Drugi problem na koji je ukazao je da su u regulatornim agencijama uglavnom politički izabrani ljudi, dok se manje obraća pažnja na stručnost. Visina plata u regulatornim agencijama ne bi trebalo da bude toliko bitna, jer one se posredno, a ne direktno finansiraju iz budžeta, već je bitna njihova stručnost, nezavisnost, efikasnost i operativnost i izvršenje zadatka da tržište koje regulišu bude oslobođeno monopola i korupcije, kao i da svi koji hoće da se bave tim poslom imaju iste šanse. Za mnoga tržišta u Crnoj Gori postoji percepcija da su monopolisana, te da problem da se uđe na određeno tržište, na kome godinama neki drže monopol, predstavlja veliku biznis barijeru.

Veroljub Arsić je istakao da je praksa da Narodna skupština kontroliše regulatorna tela koja bira, a Vlada one agencije koje osniva. Narodna skupština i Odbor bi trebalo da kontrolišu trošenje svih sredstava iz budžeta, pogotovo kada su u pitanju nezavisna regulatorna tela. Neki izveštaji ovih tela su bili vraćeni na doradu. Saglasio se da postoje velike razlike u platama i da bi trebalo zakonom odrediti limit zarada u regulatornim telima. Naglasio je da poslanici, koji kontrolišu rad regulatornih tela, imaju manje plate od onih koje kontrolišu. Doneta su zakonska rešenja na osnovu kojih Državna revizorska institucija i Narodna banka Srbije imaju ovlašćenje da povećaju koeficijente i platu, ali je određena gornja granica. Naglasio da je Odbor, na osnovu Zakona o javnim nabavkama, objavio javni konkurs, obrazovao Radnu grupu i sproveo izbor predsednika i šest članova Republičke komisije za zaštitu prava u postupcima javnih nabavki. Odbor nije dozvolio da se politika umeša u izbor. Odbor je utvrdio kriterijume koje kandidati za članove Komisije moraju da ispune da bi došli do testiranja. Polagali su test od 32 pitanja, s tim što niko od članova Odbora nije znao koja će pitanja biti na testu. Na sednici Odbora, neposredno pre testiranja, od 60 zatvorenih pitanja, članovi Odbora su birali redne brojeve pitanja. Odbor je, zatim, obavio razgovor sa kandidatima koji prošli test i odlučio ko će biti kandidati za predsednika i članove i podneo Narodnoj skupštini Predlog odluke o izboru. Ocenio je da je ova komisija izuzetno važna, jer velika količina novca prolazi kroz sistem javnih nabavki i da je potrebno uspostaviti kontrolu posebno onih regulatornih tela koja imaju ovakav kapacitet. Cilj je da nezavisna regulatorna tela budu zaista nezavisna i da za svoj rad odgovaraju samo Narodnoj skupštini. U novom sazivu su ostali isti, kao i u prethodnom, predsednik Saveta Državne revizorske institucije i Zaštitnik građana, jedino je zamenjena direktorka Agencije za borbu protiv korupcije.

Vesna Kovač je podsetila da Odbor za finansije, republički budžet i kontrolu trošenja javnih sredstava nije usvojio Izveštaj o poslovanju Komisije za hartije od vrednosti za 2011. i 2012. godinu.

Damir Šehović je naglasio da nezavisna regulatorna tela imaju veliki značaj, jer imaju velika ovlašćenja i kontrolišu ogromna finansijska sredstva. Odbor za ekonomiju, finansije i budžet Skupštine Crne Gore iz godine u godinu podiže stručni kapacitet, koji je potreban za vršenje nadzorne uloge nad regulatornim telima, a da ne ugrozi njihovu nezavisnost.

Vojislav Vujić je istakao da nezavisnost regulatornih tela može biti zloupotrebljena, te da se mora strogo kontrolisati, jer se u suprotnom mogu proizvesti više štetni, nego korisni efekati. Izneo je da se u Srbiji još uvek ne zna tačan broj nezavisnih regulatornih tela i da ona na godišnjem nivou troše od 800 miliona do milijardu evra, što je mnogo za zemlju kao što je Srbija.

Đorđe Stojšić je rekao da bi na ovakvim sastancima trebalo više razgovarati o konkretnim pitanjima, kao što su regulisanje platnog prometa između dve države, pitanja tržišta rada i tržišta kapitala, kao i da bi ih trebalo češće organizovati i sa širim brojem učesnika od članova odbora.

Zoran Vukčević je naglasio da saradnja zemalja u regionu treba da se ogleda u razmeni iskustva u vezi sa evropskim integracijama, kako bi se one što brže integrisale u Evropsku uniju i ostvarile cilj, bolji standard građana. Ključno pitanje nije visina plata u regulatornim telima, već opravdanost njihovog rada i ostvarivanje adekvatnih uslova na tržištu.

Dr Milorad Mijatović je ukazao da je bitan kontinuitet u radu Odbora za finansije, republički budžet i kontrolu trošenja javnih sredstava i da se u ovom odboru vode stručne rasprave o radu nezavisnih regulatornih tela, a ne rasprave između vlasti i opozicije. Kao pozitivan primer naveo je Državnu revizorsku instituciju, koja radi veoma dobro i kvalitetno i na čiji rad nemaju primedbe ni predstavnici vlasti, ni opozicije. Založio se za uvođenje zakonskog rešenja po kome bi neusvajanje izveštaja dovelo do smene rukovodstva tog regulatornog tela, kao i za transparentniju kontrolu trošenja budžetskih sredstava, koja bi bila elektronska i dostupna ne samo poslanicima, već i široj javnosti.

Momo Čolaković je podržao predlog da tema jedne od narednih sednica bude unapređenje ekonomskih odnosa Srbije i Crne Gore, da bi saradnju dva parlamenta trebalo proširiti i na druge odbore i da je potrebno definisati kontrolnu i nadzornu ulogu Parlamenta.

Dr Vladimir Marinković je podržao predlog poslanika iz Crne Gore o objedinjavanju nezavisnih regulatornih tela u jednu agenciju, kao i predlog o limitiranju visina plata u tim telima do nivoa poslaničkih plata.

Emil Atanasovski se u ime Vestminsterske fondacije za demokratiju zahvalio članovima odbora za pokretanje inicijative za održavanje ovakve sednice dva odbora i dodao da je Fondaciji velika čast i zadovoljstvo da podržava zajedničke sednice odbora i druge slične aktivnosti i da će ih podržavati i u buduće.

Vesna Kovač je predložila da odbori zauzmu stavove u vezi sa saradnjom odbora sa nezavisnim regulatornim telima u cilju efikasnije kontrole trošenja javnih sredstava i da, nakon toga, razmene informacije o zauzetim stavovima. Ona se zahvalila svim učesnicima i organizatoru ovog sastanka.

Sednica je zaključena u 12,30 časova.

Sastavni deo ovog zapisnika čini prepis tonskog snimka 55. sednice Odbora.

SEKRETAR ODBORA PREDSEDNIK ODBORA

Milena Sandić Vesna Kovač